钦定古今图书集成/方舆汇编/职方典/第1293卷 > 《永兴建城记》李永敷
## 钦定古今图书集成/方舆汇编/职方典/第1293卷 > 《永兴建城记》李永敷

郴属邑有五，永兴其一也。他邑皆密迩猺洞蛮溪，永
独相距稍远，旧无城，亦无潢池之虞。弘治年间，苗寇
窃发，桂阳、兴宁俱被攻，势且逼永兴，当道始有筑城
之议。然工钜役繁，屡谋屡寝。正德戊辰，寇复作，攻陷
兴宁城，官军且屡遭败北，猖獗日甚。己巳长驱，永兴
受祸，视兴宁尤惨，用是当宁勤南顾之忧。庚午，命巡
抚王公纶调兵征剿。然班师太速，草本未除，将士之
甲戈甫投，而边陲之烽燧巳举，攻掠岁无虚月。当道
以永兴无城垣重念。壬申，守备指挥周辅特申前议，
以请于朝，诏下可之。兵备宪副程公即命县侯程君
仁规制兴役，后依山围以长垣前倚江筑砌泊岸，时
癸酉春三月也。未数月，程侯以述职去，继者举止颇
乖，工匠逃者大半。州二守鲁公白于当道，委王千户
福来董役，事稍集，功稍崇。丁丑夏，初吾侯周君至，既
视事之三日，巡视城垣，叹曰：“他务可缓，此不可少缓
也。”乃集其民而令之曰：“筑城所以为尔民保障也。古
人谓不一劳者不百逸，不暂费者不永宁。与其避寇
无宁日，孰若急完此以自固耶？”又语其群匠曰：“尔辈
受若直，安得怠若事？吾今与尔约，直不足惜。任吾事，
或怠，罚不尔贷也。”既又顾三尹张君曰：“催督劝相君
当任之。经量财费，某不敢辞也。”于是人心竞劝，匠氏
争趋。甫半载，工役日异而月且殊。未几，张君以他事
委吾侯，遂独当其任。先是警报方殷，曾募阳山杀手
防御，议工食银千百两有奇，索债甚急。又征师四集，
戎务旁午，省符宪檄，酬接不暇，而恒以其间往来提
督，不以风雨阻。会郡守沈公鼎临谕侯以《政要》，首属
意于城，且曰：“保境安民，莫有急于是者，其急成之，勿
怠。”既而宪副陈公持节备边郴桂，甫下车，即檄县责
报城池工役，毋怠事与愆期以取罚，朝令夕申，惓惓
不少置。侯皆祗承德意，罔敢怠荒，综理周密，弗事苟
简。基有挖陷者，起而实之；墙有滥恶者，毁而筑之；砖
石有弗坚良者，除而易之；楼橹有弗如式者，撤而更
之。务图经久，以为百逸永宁之计。工将讫，佥谓“是举
也，非程侯无以创其始，非周侯无以成其终，而其所
以警其怠而作其勤”，非兵备公与郡守公不能速成，
至是宜有记。予惟《易》有之曰：“王公设险以守其国。”所
谓险者，城郭沟池是也。又曰：“重门击柝以待暴客。”盖
取诸豫。所谓豫者，先时而为之防也。大抵筹边之道，
守备为上。周南仲城朔方以攘猃狁，唐韩公筑三城
以绝其径，皆此道也。永兴城既建，内以坚群黎依附
之心，外以“绝苗寇觊觎之念，转奔走之日而为宁居
之时，出泥涂之中而奠衽席之上。邑无疆之休，实自
此基”，其为功夫岂小哉！虽然，有可恃之形者必思所
以保其形，有可守之势者必思所以固其势。盖兵非
城莫恃，而城非兵莫守。必简勇练精，改易其故辙，汰
游鼓弱，修明其甲兵。无树纸上之桑，无掘临渴“之井，
铲侵占之弊，惩鬻代之徒，则险既全而兵又精，虽使
黄巾绿林复出，不足患也已”落成之日，大夫士率其
邑人举酒相庆，酌三尹而前曰：“赖君赞理以有此。”尹
逊不敢当。又酌吾侯而前曰：“赖侯总理以有此。”侯亦
逊不敢当。佥曰：“功曷归？”侯曰：“此兵备，公之功也；此郡
守与二守，公之功也。吾奉其成”而巳，安敢窃其力？前
兵备公名杲，祁门人。今兵备公名鼐，新淦人。郡守公
名炤，嘉定人。二守公名𤣱，馀姚人。侯名佩，庐陵人。三
尹名煇，新喻人。征予文者，儒学司训遂宁彭君相、进
贤车君斐也。正德戊寅秋八月朔八日记。